綠珠詞
作者：鄧林
朝代：宋

paragraphs: 涼臺瀟灑臨清波，幄翠簾珠明綺羅。
哀絲豪竹按新歌，紅潮素臉春風和。
主君歡娛美人醉，報有無情使車至。
幾叢蘭麝俱委塵，獨指綠珠可當意。
衆中偏是承恩深，妾身雖賤無二心。
君前判命效一死，玉笛收聲紅日沉。
輕裾飄向闌干角，花鈿散地金釵落。
到頭不負齊奴約，猶勝識字空投閣。